Skoonma, drie ander in hof vir moord(Argieffoto) Vier familielede het vandeesweek in die Sasolburg-landdroshof verskyn nadat hulle glo ŉ familielid vermoor en haar liggaam in ŉ puttoilet gegooi het. Brig. Motantsi Makhele, polisiewoordvoerder in die Vrystaat, het gesê Mohanua Kobedi (30), van Zamdela, het in Februarie al spoorloos verdwyn. Pulane Merriam Mafa (56), Kobedi se skoonma, haar skoonsuster, Mannini Ana Khambule (38), Dikotsi Radebe (30) en nog ŉ familielid het Dinsdag egter in verband met die moord op die vrou in die hof verskyn. Die saak teen laasgenoemde is weens ŉ gebrek aan bewyse teruggetrek. Khambule het glo aangevoer dat sy Kobedi die laaste keer omstreeks 20:00 op 3 Februarie gesien het. Sy het “ŉ klein handsak gedra, soos iemand wat op pad is iewers heen en het eers laatnag teruggekeer”, het Khambule aanvanklik gesê. Volgens die polisie het die voorlopige ondersoek egter daarop gedui dat Kobedi in haar eie huis verwurg is. Een van die verdagtes het ook aan die polisie gesê die slagoffer se liggaam is in ŉ puttoilet gegooi. Die saak teen die drie familielede is tot 15 April uitgestel. Hulle bly in aanhouding.